Sicut fides christiana indubitanter tenet et credit, ita Christi benignitas tribuit ac humanæ fragilitatis casibus consulit fidenter, ut ex temporalibus rebus gloria supernorum civium mercetur. Quamobrem ego, in Dei nomine, Helduinus, reminiscens peccatorum meorum atque expavescens extremi diem juditii ac post de Christi bonitate et misericordia cogitans ac confidens, dono Domino Deo et sanctis ejus apostolis Petro et Paulo, in quorum honore Cluniacense monasterium constructum ac dedicatum esse cernitur, pro eternæ vitæ desiderio et pro anima patris mei matrisque omniumque parentum meorum, æcclesiam que dicitur Jussiaco, illud videlicet feudum quod Rotbertus presbiter tenet; ea scilicet conditione, ut a presenti die et deinceps prefati loci rectores quod illis utile visum fuerit, nemine contradicente, faciant.